Mig centenar de persones, entre professionals, entitats i veïns, en el procés de diagnòstic comunitari que marca les línies d'actuació en aquest àmbit
Professionals sanitaris, entitats i població general de Vilanova i la Geltrú han treballat conjuntament el diagnòstic de salut d'on surten les onze línies estratègiques prioritàries en aquest àmbit.
El mig centenar de persones assistents a la Biblioteca Armand de Vilanova i la Geltrú el passat 15 de novembre van votar entre 39 línies estratègiques establertes durant l'últim any pel grup motor, amb la visió dels determinants de la salut.
Per al grup de població general, les 2 línies prioritàries van ser la millora de l'ús del servei d'urgències i comunicació amb els serveis hospitalaris i l'augment dels recursos sanitaris —llits hospitalaris i un nou hospital.
Des del punt de vista de la gent gran es va prioritzar l'increment de les places de llits residencials i el suport a la comunicació de la gent gran que viu sola, o en zones periurbanes.
Per part del grup d'adolescents i joves, les accions més votades van ser facilitar l'accés a l'habitatge i l'educació en la igualtat de gènere per evitar conductes masclistes.
En el grup d'infants les prioritats es van decantar per la promoció de l'alimentació saludable i l'increment dels ajuts a infants amb problemàtiques específiques.
Finalment, per al grup de població en situació de vulnerabilitat es van establir tres línies: la millora de l'atenció a les persones amb trastorn mental i a les seves famílies; la millora de l'atenció a les dones de col·lectius específics i la millora de l'atenció a les persones amb dependència i/o discapacitat.
La jornada es va obrir amb la benvinguda de l'alcaldessa, Neus LLoveras, i la regidora de salut pública, Blanca Albà.
Arturo Campo, cap de Servei de Salut Pública de l'Alt Penedès Garraf va explicar com es va iniciar el procés comunitari, les fases del procés i com la salut depèn en un 80% de determinants de salut fora del sistema sanitari.
L'Oriol Huguet, director de l'Equip d'atenció primària CAPI Baix a Mar, va presentar les conclusions del diagnòstic quantitatiu i qualitatiu, d'on sorgeixen les diverses línies estratègiques que es proposaven ordenades per categories.
Al final de la jornada, es va fer una crida a la incorporació de nous agents territorials en la nova fase del procés: disseny i planificació d'intervencions.
El diagnòstic, emmarcat en el procés comunitari, ha estat impulsat per l'Ajuntament de Vilanova i la Geltrú, el servei de salut pública de l'Alt Penedès Garraf de l'Agència de Salut Pública de Catalunya, els tres Equips d'Atenció Primària (EAP) de Vilanova i la Geltrú, i el CatSalut, amb la participació de molts professionals de salut i d'altres àmbits, entitats i associacions i ciutadania en el diagnòstic qualitatiu.
La vessant comunitària té com a objectiu principal millorar la salut de les persones, dotant-les de més control sobre els determinants de la seva pròpia salut, amb capacitat per expressar les seves prioritats i assolir la màxima autonomia possible.
En definitiva: que contribueixin a fer més saludable la seva comunitat i així, també la seva pròpia vida.
L'equip de professionals de la salut du a terme aquesta tasca fomentant la proactivitat, facilitant l'aplicació efectiva del model biopsicosocial i integrant a la pràctica clínica la perspectiva comunitària.